ORDE do 17 de novembro de 2009 pola que se clasifica como de interese social a Fundación Centro Galego de Solidariedade-Proxecto Home.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 24/11/2009

Examinado o expediente de solicitude de clasificación da Fundación Centro Galego de Solidariedade-Proxecto Home con domicilio na praza de Europa, 1-6º B, Santiago de Compostela.
Feitos:
1. Ramón Gómez Crespo, presidente da fundación, formulou solicitude de clasificación para efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Santiago de Compostela o oito de outubro de dous mil nove, ante o notario Nelson Rodicio Rodicio, con número de protocolo dous mil setecentos dezasete, por Ramón Gómez Crespo, que intervén no seu propio nome.
Esta escritura foi obxecto de rectificación, mediante dilixencia do mesmo notario, con data do cinco de novembro de dous mil nove, co número de protocolo tres mil trinta e cinco.
3. Segundo consta no artigo seis dos seus estatutos, a fundación ten por obxecto a atención integral aos colectivos marxinados ou en estado de necesidade e a aqueles en situación de exclusión social; así como a prevención, formación, educación, rehabilitación e reinserción, apoio e intermediación no ámbito penitenciario, xurídico e xudicial das persoas con problemas de adicción, as súas familias e os colectivos de risco (e dentro destes especialmente o traballo con mulleres, inmigrantes e discapacitados físicos e psíquicos): protección á infancia, especialmente acollida e integración sociofamiliar de menores desprovistos de atención familiar, así como a promoción, en xeral, do positivo desenvolvemento dos menores desprotexidos.
4. O padroado inicial da fundación está formado por Ramón Gómez Crespo como presidente, Ofelia de la Concepción Debén Rodríguez como vicepresidenta, Amalia María Calvo Ríos como secretaria e Manuel Rodríguez Iglesias como vogal.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese social da Fundación Centro Galego de Solidariedade-Proxecto Home, consonte as materias que constitúen o seu obxecto fundacional.
6. Na escritura de constitución consta a identidade dos fundadores, a dotación inicial, os estatutos e a identificación dos membros do padroado.
7. De conformidade co artigo 51 do Decreto 14/2009, do 21 de xaneiro, polo que se aproba o Regulamento de fundacións de interese galego, e segundo proposta da comisión de secretarios, procede a súa clasificación como de interese social e a súa adscrición á Consellería de Traballo e Benestar.
Fundamentos xurídicos:
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26 do Estatuto de autonomía de Galicia establece competencia exclusiva sobre o réxime das fundacións de interese galego.
2. A escritura de constitución da fundación contén os datos exixidos na Lei 12/2006, do 1 de decembro, de fundacións de interese galego.
3. Segundo establece o artigo 7 do Decreto 15/2009, do 21 de xaneiro, polo que se aproba o regulamento do rexistro de fundacións de interese galego, corresponde a esta consellería de Presidencia, Administracións Públicas e Xustiza a clasificación da fundación e a adscrición á consellería correspondente, que exercerá as funcións de protectorado.
De conformidade co exposto, e considerando que se cumpren as condicións establecidas pola normativa vixente en materia de fundacións de interese galego, de acordo coa proposta realizada pola Comisión de Secretarios Xerais na súa reunión do día dezaseis de novembro de dous mil nove,
DISPOÑO:
Clasificar como de interese social a Fundación Centro Galego de Solidariedade-Proxecto Home, adscribíndoa ao protectorado da Consellería de Traballo e Benestar.
Santiago de Compostela, 17 de novembro de 2009.
Alfonso Rueda Valenzuela
Conselleiro de Presidencia, Administracións Públicas e Xustiza